《游仙》
明代·区怀年

神山发石髓，蓝田产灵玉。揽策事长游，谁能终碌碌。

高蹈寻丹书，彷忽穷地轴。西循涉濛汜，东戾晞旸谷。

挥手弄云烟，寰区一何局。逸览恒超然，规观祇颦蹙。

作者简介：区怀年，字叔永。高明人。大相仲子。明熹宗天启元年(一六二一)贡生，任太学考通判。明思宗崇祯九年（一六三六）入都候选，以内艰回籍，后授翰林院孔目。归卧云石，学赤松游，日以赓和撰述为事。著有《玄超堂藏稿》、《击筑吟》诸集。清光绪《高明县志》卷一三有传。